अमेरिकी राष्ट्रपति डोनाल्ड ट्रम्प ने जून महीने में दो बार नाटो के सहयोगी राष्ट्रों को हड़का कर नाटो के अस्तित्व को चुनौती दी है। सवाल उठाया जा रहा है कि क्या नाटो का भी वही हश्र होगा जो पिछले दिनों G-7 देशों की समिट का हुआ था। ट्रम्प ने नाटो के सहयोगी राष्ट्र को एक पत्र लिख कर यह चेतावनी दी थी कि वे अपने देश की सुरक्षा चाहते हैं तो ‘वेल्स-2014’ के शिखर सम्मेलन में बनी परस्पर सहमति के अनुसार अपनी GDP के दो प्रतिशत का हिस्सा नाटो डिफ़ेंस फ़ंड में जमा करवा दें। उन्होंने वर्षों पुराने पड़ोसी कनाडा के प्रधान मंत्री जस्टिन ट्रूडो, जर्मनी की चांसलर एंजेला मार्कल तथा बेल्जियम के प्रधान मंत्री चार्ल्स माइकल के नाम भी पत्र लिख दिए।